Долазак бугарских снага у Топлицу, код већине становништва је пробудио страх и подсећање на ужасне злочине које су Бугари вршили за време окупације у Првом светском рату, а посебно током гушења Топличког устанка 1917. године. Узнемирени сељаци одлазили су појединачно или у групама на Пасјачу с циљем да се састану са Ћићком и од њега траже објашњење новонастале ситуације. Многи од њих, у страху од терора, давали су савете да партизани први не започињу борбу с Бугарима. Не дуго по доласку Бугара, партизани су на Пасјачи и Белом Камену у ноћи 13/14. јануара организовали дочек Нове године по старом календару, коме је присуствовао велики број сељака из околних села. Одмах након тога Штаб Одреда је донео одлуку да се један број бораца отпусти из Одреда, а остатак подели у мање групе. Ова одлука донета је самостално, без сагласности Окружног комитета КПЈ за Ниш, јер се његов секретар Сретен Младеновић Мика тада налазио на Озрену. Он се одмах по добијању информације о разбијању Одреда вратио у Топлицу и повео иницијативу за повратак бораца у Одред, називајући овакву одлуку руководства Одреда за опортунизам.